Broj: 711-I-288-M-1/23-02-21

Zagreb, 13. siječnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Tatijane Vučetić i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21 u daljnjem tekstu: ZSSI), **na zahtjev obveznice Klementine Karanović, općinske načelnice Općine Majur**,za davanjem mišljenja Povjerenstva,na 199. sjednici, održanoj dana 13. siječnja 2022.g. daje sljedeće

**MIŠLJENJE**

1. **Sukladno odredbama ZSSI-a, nema zapreke da se sestra dužnosnice Klementine Karanović, općinske načelnice Općine Majur, zaposli na radnom mjestu u sklopu projekta „Zaželi i opet smo tu“.**
2. **Povjerenstvo ukazuje obveznici Klementini Karanović da je sukladno članku 9. stavku 1. ZSSI-a, članovima Općinskog vijeća Općine Majur kao i članovima Povjerenstva za provedbu zapošljavanja u sklopu navedenog projekata dužna deklarirati da je njezina sestra podnijela prijavu povodom oglasa. Istu okolnost obveznica je dužna objaviti i na službenoj internetskoj stranici Općine Majur.**
3. **Temeljem članka 9. stavka 2. ZSSI-a, obveznica** **Klementini Karanović dužna je izuzeti se od svakog, pa i posrednog oblika sudjelovanja u provedbi postupka zapošljavanja u sklopu projekata „** **Zaželi i opet smo tu“, a posebice od donošenja odluke o odabiru kandidata te od potpisivanja ugovora o radu s istima.**

Obrazloženje

Zahtjev za davanjem mišljenja Povjerenstva podnijela je dužnosnica Klementina Karanović, općinska načelnica Općine Majur. Zahtjev je u Povjerenstvu zaprimljen 03. siječnja 2022. pod poslovnim brojem 711-U-37-M-1/23-01-5, povodom kojeg se vodi predmet broj M-1/23.

Člankom 3. stavkom 1. podstavkom 34. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Stoga je i dužnosnica Klementina Karanović povodom obnašanja navedene dužnosti dužna pridržavati se odredbi ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da je Općina Majur dana 28.12.2022. godine potpisala Ugovor o dodjeli bespovratnih sredstava za provedbu projekta "Zaželi i opet smo tu" kroz program "Zaželi-program zapošljavanja žena-faza II". Obveznica navodi da je ona potpisala navedeni ugovor kao načelnica u ime Općine. Nadalje, navodi da je projektom predviđeno zapošljavanje 12 nezaposlenih žena koje će voditi brigu o starim i nemoćnima. Dana 03.01.2023. raspisan je Oglas za prijam radnica za potporu i podršku starijim osobama u nepovoljnom položaju na određeno vrijeme, projekt "Zaželi i opet smo tu". Obveznica ističe kako je ona potpisala Oglas.

Obveznica traži mišljenje o pravilnom postupanju s ciljem izbjegavanja sukoba interesa odnosno može li se njena sestra javiti na predmetni oglas i imali se pravo zaposliti u Općini Majur.

Člankom 5. stavkom 3. ZSSI-a propisano je da su članovi obitelji obveznika njegovi braća i sestre. Člankom 5. stavkom 6. ZSSI/21-a propisano je da se povezane osobe članovi obitelji obveznika.

Člankom 2. stavkom 1. ZSSI-a propisano je da u obnašanju javne dužnosti obveznici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Sukladno članku 9. stavku 1. ZSSI-a, ako se pojave okolnosti koje se mogu definirati kao potencijalni sukob interesa, obveznik je dužan deklarirati ga na odgovarajući način i razriješiti tako da zaštiti javni interes. Stavkom 2. tog članka propisano je da će se ako nije drukčije propisano zakonom, obveznik izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Sestra obveznice ne može biti isključena od sudjelovanja u javnom natječaju samo zbog okolnosti navedene obiteljske povezanosti s obveznicom, već bi trebala imati mogućnost da pod jednakim uvjetima u transparentno provedenom postupku ostvari sva prava kao i drugi rađani.

Međutim, situacija u kojoj član obitelji obveznika podnosi prijavu na oglas koji provodi tijelo javne vlasti u kojem obveznica obnaša dužnost općinske načelnice, predstavlja okolnost koja se može definirati kao potencijalni sukob interesa, obzirom da njezin privatni interes može utjecati na nepristranost u obavljanju javne dužnosti, u dijelu koji se odnosi na donošenje odluke o izboru i sklapanje ugovora s odabranim kandidatima.

Slijedom navedenoga, obveznica Klementina Karanović treba uskladiti svoje postupanje s odredbom članka 9. ZSSI-a, kako bi prevenirala situaciju u kojoj njezin privatni interes utječe na nepristranost u obavljanju javne dužnosti, odnosno članovima Općinskog vijeća Općine Majur kao i članovima Povjerenstva za provedbu zapošljavanja u sklopu navedenog projekata dužna je deklarirati da je njezina sestra podnijela prijavu povodom oglasa i istu okolnost dužna je objaviti na službenoj internetskoj stranici Općine Majur.

Nadalje obveznica je dužna izuzeti se od svakog, pa i posrednog oblika sudjelovanja u provedbi postupka zapošljavanja u sklopu projekata „ Zaželi i opet smo tu“, a posebice od donošenja odluke o odabiru kandidata te od potpisivanja ugovora o radu s istima te ovlastiti svog zamjenika ili drugu osobu na donošenje odluke i sklapanje ugovora s njenom sestrom, ukoliko ista bude odabrana za zapošljavanje.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Klementina Karanović, elektroničkom dostavom
2. Objava na internetskoj stranici Povjerenstva
3. Pismohrana